Det tærer på Københavns Politis ressourcer, når Pegida-bevægelsen afholder anti-islamiske demonstrationer i hovedstaden.

I 2015 var der omkring 30 Pegida-demonstrationer i København, og Københavns Politi brugte omkring 30.000 mandetimer på at sikre ro og orden.

Det fortæller politidirektør Thorkild Fogde i et interview med Politiforbundets blad, Dansk Politi.

Og det er "rigtig mange timer", understreger han over for DR Nyheder.

- Det kræver nogle prioriteringer i forhold til andre politiopgaver, og man kan få meget lokalpoliti og efterforskning for 30.000 mandetimer, siger han.

Det kræver nogle prioriteringer i forhold til andre politiopgaver, og man kan få meget lokalpoliti og efterforskning for 30.000 mandetimer Thorkild Fogde, politidirektør i københavns politi

Læs også : BILLEDER Anti-muslimske demonstrationer indtog europæiske storbyer

Ifølge politidirektøren er det ikke Pegida-demonstrationerne i sig selv, der udgør sikkerhedsrisikoen. Der er derimod de mod-demonstrationer, der melder sig.

Thorkild Fogde understreger dog, at det varierer meget, hvor mandskabskrævende demonstrationerne er.

- Det afhænger af trusselsvurderingen. Nogle er særdeles mandskabskrævende med flere hundrede betjente på grund af store moddemonstrationer eller udenlandske gæster, mens andre er mindre krævende, siger han.

Thorkild Fogde påpeger samtidig, at det er "en kerneopgave for politiet, at beskytte demonstrationsfriheden."

- Den løser vi som førsteprioritet, og så må vi så prioritere de andre opgaver bagefter.